《送陆华父归越》
宋代·孙应时

四海桐江陆使君，阿咸诗律更通神。
时无势力能推毂，独使文章老斩轮。
万卷诗书堪遗子，千岩风月未全贫。
青鞋布袜云门路，鸡黍容吾叩主人。

作者简介：（1154—1206）绍兴馀姚人，字季和，号烛湖居士。孙介子。师事陆九渊。孝宗淳熙二年进士。授黄岩尉，为常平使者朱熹所重，与定交。丘崇帅蜀，辟入制幕，尝策言吴曦将叛。徙知常熟，秩满，郡守以私恨诬其负仓粟三千斛而捃摭之，市民竟为代偿，守益怒，坐贬秩。宁宗开禧二年起判邵武军，未赴而卒。有《烛湖集》。